Aquest Dictamen té per objecte el Projecte de decret d'ordenació general d'ensenyaments esportius de règim especial.
El Projecte consta d'un preàmbul, quaranta-vuit articles estructurats en vuit capítols, quatre disposicions addicionals, dues disposicions transitòries, una disposició derogatòria i una disposició final.
En el preàmbul es descriu el contingut i el marc normatiu en el qual s'insereix la norma projectada i la seva finalitat, que és adaptar aquests ensenyaments al marc normatiu actual, incrementar les possibilitats de cursar-los, interrelacionar els ensenyaments esportius amb altres ensenyaments i ampliar els supòsits generals de col·laboració, especialment amb empreses i entitats esportives.
Aquest objectiu es desenvolupa en els vuit capítols que incorpora el Projecte, els quals preveuen, respectivament: les disposicions generals (art. 1-8); el desplegament curricular i organització (art. 9-20); l'avaluació (art. 21-27); l'obtenció i efectes dels títols (art. 28-30); l'accés (art. 31-36); les correspondències, convalidacions i exempcions (art. 37-41); la formació, cursos i coordinació (art. 42-45), i els ensenyaments esportius per a persones adultes (art. 46-48).
Les disposicions addicionals es refereixen a les referències al departament, que s'han d'entendre fetes al competent en matèria de política educativa en l'àmbit de l'ensenyament no universitari; a la priorització de convenis; a les mesures de flexibilització, i al foment i desenvolupament de l'ensenyament regulat.
Les disposicions transitòries preveuen les mesures respecte de l'alumnat que no hagués completat els ensenyaments iniciats i a la continuïtat de determinats currículums.
La disposició derogatòria afecta el Decret 169/2002, de '11 de juny, pel qual s'estableix l'ordenació general dels ensenyaments de règim especial que condueixen a les titulacions oficials de tècnic d'esport i tècnic superior d'esport, sens perjudici de l'establert en la disposició transitòria segona.
I la disposició final habilita el conseller o consellera competent en matèria educativa en l'àmbit de l'ensenyament no universitari perquè dicti les disposicions per al desplegament del Decret.
En casos com el present, en què es dictamina sobre un projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració; i, especialment, analitzar la legalitat del text normatiu.
Atesa la matèria que regula el Projecte de decret i que s'ha descrit en el primer fonament jurídic, la competència per a dictar-lo és la reconeguda en l'article 131.3 de l'Estatut en matèria d'ensenyament, en què s'actua en règim de compartició, en els termes que assenyala l'article 111 del mateix Estatut.
També està present, a més, la competència exclusiva reconeguda en l'apartat 1 de l'article 131 quan en el Projecte es regulen qüestions relatives a ensenyaments postobligatoris que no condueixen a l'obtenció d'un títol o d'una certificació acadèmica o professional amb validesa a tot l'Estat, com és el cas de les referències als títols propis previstos en l'article 9 del Projecte.
La Generalitat, per tant, té competència per a aprovar la norma projectada.
En aquest supòsit, també existeix, d'una banda, una previsió genèrica en la disposició final tercera de la Llei d'educació esmentada, d'acord amb la qual 'S'autoritza el Govern perquè dicti les disposicions ne¬cessàries per a desplegar i executar aquesta llei, sens perjudici de les habilitacions expresses de desplegament i execució que aquesta llei estableix a favor del Depar¬tament'.
I, d'una altra, es contenen habilitacions específiques al Govern en els articles 53.1, 53.4, 68.3 (determinació del currículum, oferta formativa, proves d'accés i mecanismes de col·laboració amb els sectors educatius i esportius afectats) i 55.1 (educació no presencial).
La Direcció General de Formació Professional Inicial i Ensenyaments del Règim Especial ha iniciat i impulsat la tramitació del Decret projectat.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte de Decret, conté una memòria general amb la justificació de la necessitat de la disposició i l'adequació als fins que es persegueixen; el marc normatiu en què s'insereix la norma; la relació de les disposicions afectades pel Projecte, la taula de vigències, de derogacions resultants i les concordances; la competència de la Generalitat sobre la matèria; la relació motivada de les persones a les quals s'ha de donar audiència, i la procedència de sotmetre l'expedient a informació pública, com així es fa.
La memòria d'avaluació d'impacte de les mesures proposades que ha d'acompanyar la memòria general (art. 64.1 de la Llei 26/2010) conté un informe d'impacte pressupostari en el qual s'observa que la disposició projectada no té cap incidència en els pressupostos de la Generalitat perquè no implanta cap ensenyament.
Conté, a més, un informe d'impacte econòmic i social; un informe d'impacte normatiu, segons el qual la proposta no incideix en la simplificació administrativa, ni crea cap càrrega administrativa per a les empreses, i un informe d'impacte de gènere.
Aquesta darrera memòria s'ha actualitzat en el decurs de la tramitació, a proposta de l'Oficina del Govern, per tal de descriure les càrregues que comporta el Projecte normatiu.
També s'ha sol·licitat a l'Institut Català de les Dones l'informe d'impacte de gènere que exigeix l'article 64.3.d) de la Llei 26/2010, el qual ha formulat la redacció alternativa de dos preceptes (art. 3.b) i h)) i la incorporació d'un de nou (art. 27.3).
El Consell Escolar de Catalunya ha emès un informe, en el qual es formulen fins a set recomanacions de contingut.
S'incorporen a l'expedient les observacions formulades en el tràmit de consulta interdepartamental mitjançant l'aplicació SIGOV.
El tràmit d'audiència s'ha canalitzat a través de les entitats esmentades en els antecedents d'aquest Dictamen.
I també s'ha obert el tràmit d'informació pública.
No consta en l'expedient que s'hagin produït al·legacions en cap dels dos tràmits.
Tal com és preceptiu d'acord amb l'article 64.5 de la Llei 26/2010, en l'expedient s'han valorat les observacions i les al·legacions formulades en els tràmits anteriors i les raons que han dut a estimar-les o a desestimar-les, tot i que no s'ha fet en una memòria única, sinó que se n'ha fet una per cada informe emès al llarg del procediment.
D'acord amb el que estableix l'article 65 de la Llei 26/2010, l'advocada de la Generalitat i l'advocada en cap del Departament d'Ensenyament van informar, en aquest cas favorablement, sobre la tramitació i el contingut del Projecte normatiu.
Clou l'expedient el certificat del secretari del Consell Tècnic segons el qual ha quedat vista la iniciativa SIG13ENS0667.
L'expedient, per tant, s'ha tramitat correctament des de la perspectiva de la legalitat vigent.
El Projecte de decret que se sotmet a dictamen té per objecte adaptar la regulació dels ensenyaments esportius al marc normatiu vigent.
L'actual marc normatiu sobre aquests ensenyaments és el Decret 169/2002, que desplega, d'una banda, la Llei orgànica 1/1990, de 3 d'octubre, d'ordenació general del sistema educatiu, la qual no preveia directament la regulació dels ensenyaments esportius; i, d'una altra, el Decret legislatiu 1/2000, de 31 de juliol, pel qual s'aprova el text únic de la Llei de l'esport.
Però el marc normatiu s'ha modificat i ampliat des d'aleshores per la Llei orgànica 2/2006, de 3 de maig, d'educació (LOE), que estableix per primera vegada la regulació dels ensenyaments esportius en els articles 63 a 65 (modificada per les lleis 2/2011, de 4 de març, d'economia sostenible 'LES', i 4/2011, de '11 de març, complementària de la LES); per la Llei 12/2009, de 10 de juliol, d'educació (art. 68), i pel Reial decret 1363/2007, de 24 d'octubre, que estableix la regulació general dels ensenyaments esportius de règim especial.
Aquest marc general es tornarà a modificar en breu, quan entri en vigor la Llei orgànica 8/2013, de 9 de desembre, per a la millora de la qualitat educativa (LOMQE), que afectarà parcialment, i pel que aquí interessa, els articles 64 i 65 de la LOE quant a accés als estudis i a les convalidacions dels ensenyaments esportius.
A la vista del marc normatiu descrit i de la caracterització legal específica d'aquests ensenyaments com a ensenyaments de règim especial, es constata que el Projecte no presenta problemes de legalitat, però suscita les observacions de millora tècnica següents:
Convindria incloure, quan es fa referència a la LOE, la modificació operada per la LOMQE.
Fa referència als programes de qualificació professional inicial, els quals són substituïts per la formació professional bàsica a la LOMQE.
Caldria ponderar, encara que la LOMQE no és vigent en aquest moment, l'adaptació de l'article a les modificacions introduïdes per aquesta llei.
Segurament seria més apropiat dir, si aquesta és la intenció de la norma, que la superació dels cicles inicial i final d'ensenyament esportiu dóna lloc a l'obtenció del títol de tècnic esportiu que correspongui (com així ho estableix l'article 22.3 del Reial decret 1363/2007).
Presenta un problema similar de redacció, i se'n proposa la següent: 'la superació d'un cicle superior d'ensenyament esportiu dóna lloc a l'obtenció del títol de tècnic esportiu superior que correspongui' (d'acord amb l'article 22.4 del Reial decret 1363/2007).
En referència al Govern de la Generalitat fa servir l'expressió 'el Govern de Catalunya', però convindria unificar-la amb les referències anteriors com a 'Govern de la Generalitat'.
Esmenta el mòdul de projecte final.
L'Administració hauria de valorar si no és necessari regular els trets essencials d'aquest mòdul, tal com fa amb la resta de mòduls (qüestió que es rebla en el de formació pràctica que desenvolupa l'article 16 del Projecte).
g) La disposició transitòria primera, atesa la norma que conté, té més aviat naturalesa de disposició final.
Un cop considerades les observacions formulades en aquest Dictamen, es pot elevar al Govern per a la seva aprovació el Projecte de decret d'ordenació general d'ensenyaments esportius de règim especial.